17-årige Henriette Bedsted vil være blandt verdens bedste i military.

Dressur, spring og terræn er de tre discipliner der udgør military, også kaldet hestesportens triathlon. En sport der ikke dyrkes af mange, men i Brovst findes et af landets største talenter. - Jeg bruger flere timer hver dag på at træne mine seks heste. Jeg har trænet de fleste siden de var helt små, så derfor har jeg også fået et helt særligt forhold til dem alle, fortæller Henriette Bedsted til TV2/Nord. Og de mange arbejdstimer er da ikke udelukkende for sjov. Den unge rytter har store ambitioner for fremtiden. - Jeg vil til OL. Jeg ved ikke med hvilken hest, men jeg er helt sikker på jeg nok skal nå det. Jeg er meget dedikeret, så de ting jeg sætter mig for lykkedes som regel, lyder det fra en selvsikker Henriette Bedsted. Du kan se mere til Henriette Bedsted i søndagssporten kl.19.30 på TV2/Nord.